ລັດວິສາຫະກິດການບິນລາວ ຈັດພິທີປະກາດມອບ-ຮັບໜ້າທີ່ລະຫວ່າງຜູ້ອຳນວຍການລັດວິສາຫະກິດການບິນລາວຜູ້ເກົ່າ ແລະ ຜູ້ໃໝ່ ຂຶ້ນວັນທີ 24 ກັນຍາ 2018 ຢູ່ລັດວິສາຫະກິດດັ່ງກ່າວ ໂດຍມີທ່ານ ບຸນຈັນ ສິນທະວົງ ລັດຖະມົນຕີກະຊວງໂຍທາທິການ ແລະ ຂົນສົ່ງ (ຍທຂ) ທ່ານ ສຸກຄຳເພັດ ເຮືອງບຸດສີ ຮອງປະທານອົງການກວດກາລັດຖະບານ ພ້ອມດ້ວຍພາກສ່ວນກ່ຽວຂ້ອງເຂົ້າຮ່ວມ.
ທ່ານ ລັນ ແສງອາພອນ ຫົວໜ້າກົມຈັດຕັ້ງ-ພະນັກງານ ກະຊວງ ຍທຂ ໄດ້ຜ່ານຂໍ້ຕົກລົງຂອງກະຊວງ ຍທຂ ວ່າດ້ວຍການຍົກຍ້າຍທ່ານ ສົມພອນ ດວງດາລາ ຜູ້ອຳນວຍການລັດວິສາຫະກິດການບິນລາວ (ຜູ້ເກົ່າ) ໄປສັງກັດຢູ່ຫ້ອງການກະຊວງ ຍທຂ ແລະ ຜ່ານດຳລັດວ່າດ້ວຍການແຕ່ງຕັ້ງທ່ານ ບຸນມາ ຈັນທະວົງສາ ເປັນຜູ້ອຳນວຍການລັດວິສາຫະກິດການບິນລາວ (ຜູ້ໃໝ່).
ໂອກາດນີ້ ທ່ານ ບຸນຈັນ ສິນທະວົງ ກໍ່ໄດ້ສະແດງຄວາມຊົມເຊີຍ ແລະ ຕີລາຄາສູງຕໍ່ທ່ານທີ່ໄດ້ຮັບການແຕ່ງຕັ້ງ ແລະ ຮັບໜ້າທີ່ໃໝ່ຄັ້ງນີ້ ພ້ອມທັງຮຽກຮ້ອງໃຫ້ບັນດາຄະນະພັກ ຄະນະອຳນວຍການ ພະນັກງານ ສະມາຊິກພັກໃນລັດວິສາຫະກິດການບິນລາວ ຈົ່ງພ້ອມກັນໃຫ້ການຮ່ວມມື ສະໜັບສະໜູນຊ່ວຍເຫຼືອສະຫາຍຜູ້ອຳນວຍການລັດວິສາຫະກິດການບິນລາວຜູ້ໃໝ່ ເພື່ອໃຫ້ສາມາດປະຕິບັດໜ້າທີ່ວຽກງານຕ່າງໆໃຫ້ສຳເລັດຕາມການມອບໝາຍ ແລະ ຮຽກຮ້ອງໃຫ້ສະຫາຍທີ່ຖືກແຕ່ງຕັ້ງຈົ່ງບຸກບືນສູ້ຊົນ ຍົກສູງຄວາມຮັບຜິດຊອບຂອງຕົນ ເສີມຂະຫຍາຍສະຕິປັນຍາ ຄວາມຮູ້-ຄວາມສາມາດຂອງຕົນ ສູ້ຊົນປະຕິບັດໜ້າທີ່ຂອງຕົນໃຫ້ສຳເລັດຜົນ.